Rakennusliitto on perunut työsulkua edeltävät lakot, jotka oli kohdistettu useisiin alan yhtiöihin. Rakennusliitto kertoo asiasta lähettämässään tiedotteessa.

Rakennusliitto peruutti yhtiöihin Betonimestarit Oy, Betset Oy, Parma Oy, Rajaville Oy, Parmarail Oy, Rudus Oy ja Ruskon Betoni Oy julistamansa lakot. Lakot oli julistettu päiviksi 3., 4., 7. ja 8 toukokuuta.

Rakennusliiton mukaan lakkoilmoitus piti sisällään edellä mainittujen yhtiöiden, näiden tytäryhtiöiden ja samaan yritysryhmään kuuluvien yhtiöiden työt, joihin sovelletaan rakennustuotealan työehtosopimusta.

Lisäksi peruttiin myös Saint-Cobain Finland Oy:n Kirkkonummen tuotantolaitokseen 14. toukokuuta alkavaksi julistettu lakko.

Tarkoitus oli nopeuttaa neuvotteluja

Rakennusliitolla oli tarkoitus vauhdittaa meneillään olevia työehtosopimusneuvotteluja rajoitetuilla lakoilla.

– Nyt ne kävivät tarpeettomiksi, kun koko työnantajajärjestö laittoi tämän työsulun päälle. Se paine, mikä neuvottelujen edistämiseksi nyt tarvitaan, on riittävä, sanoo rakennusliiton puheenjohtaja Matti Harjuniemi.

Rakennusteollisuus RT julisti kaikkia toimialoja koskevan työsulun alkamaan 10. toukokuuta.

– Saadaan yhteinen dead line helatorstaille työnantajien kanssa, jolloin yritetään päästä ratkaisuun tässä kiistassa. Oli tarpeetonta pysäytellä tehtaita ennen työsulun alkua ja pitää työntekijöitä lakossa siellä.

Valtakunnansovittelija: riiita teknisesti yksinkertainen

Valtakunnansovittelija Minna Helle kommentoi blogissaan (siirryt toiseen palveluun), että rakennusalan työriita on vaikea, mutta teknisesti yksinkertainen. Helteen mukaan sovittelusta ei ole ollut siihen toistaiseksi apua, eikä tällä hetkellä ole sovittuna uusia sovittelutapaamisia.

– Osapuolet neuvottelevat keskenään. Riita siirtyy nyt joka tapauksessa toisen sovittelijan hoidettavaksi, eikä katkoksia tule, Helle kirjoittaa.

Minna Helle on siirtymässä Teknologialiittoon työmarkkinajohtajaksi.

Lue myös:

Rakennusteollisuus julistaa koko alalle työsulun – toteutuessaan pysäyttää koko alan

Valtakunnansovittelija Minna Helle siirtyy Teknologiateollisuuden työmarkkinajohtajaksi – "Tällaisia paikkoja on auki erittäin harvoin"